
(Mimoriadny legislatívny postup – opätovná konzultácia – prepracovanie)
Európsky parlament,
–	so zreteľom na návrh Rady (09789/2024),
–	so zreteľom na návrh Komisie pre Radu (COM(2021)0732),
–	so zreteľom na svoju pozíciu zo 14. februára 2023[footnoteRef:1], [1: 	Ú. v. EÚ C 283, 11.8.2023, s. 76.] 

–	so zreteľom na článok 22 ods. 2 Zmluvy o fungovaní Európskej únie, v súlade s ktorým Rada opätovne konzultovala s Európskym parlamentom (C10-0001/2024),
–	so zreteľom na Medziinštitucionálnu dohodu z 28. novembra 2001 o systematickejšom používaní techniky prepracovania právnych aktov[footnoteRef:2], [2:  	Ú. v. ES C 77, 28.3.2002, s. 1.] 

–	so zreteľom na list Výboru pre právne veci z 8. novembra 2022 adresovaný Výboru pre ústavné veci v súlade s článkom 113 ods. 3 rokovacieho poriadku,
–	so zreteľom na články 113, 84 a 86 rokovacieho poriadku,
–	so zreteľom na list Výboru pre občianske slobody, spravodlivosť a vnútorné veci,
–	so zreteľom na správu Výboru pre ústavné veci (A10-0090/2025),
A.	keďže podľa stanoviska konzultačnej pracovnej skupiny právnych služieb Európskeho parlamentu, Rady a Komisie návrh Komisie neobsahuje žiadne zásadné zmeny okrem tých, ktoré sú ako také označené v návrhu, a keďže, pokiaľ ide o kodifikáciu nezmenených ustanovení skorších aktov spolu s uvedenými zmenami, predmetom návrhu je iba jasná a jednoduchá kodifikácia platných aktov bez zmeny ich podstaty;
1.	schvaľuje návrh Rady upravený v súlade s odporúčaniami konzultačnej pracovnej skupiny právnych služieb Európskeho parlamentu, Rady a Komisie;
2.	vyjadruje hlboké poľutovanie nad tým, že hoci Rada formálne dodržala článok 22 ods. 2 ZFEÚ, žiadnym zmysluplným spôsobom sa nezaoberala podstatou stanoviska Parlamentu; poukazuje na to, že táto prax svedčí o širšom trende posledných rokov, keď Rada a Európska rada odmietajú konštruktívne a v dobrej viere spolupracovať na viacerých otvorených mimoriadnych legislatívnych postupoch; pripomína odporúčania uvedené vo svojej správe z 13. decembra 2023 a opakuje svoju výzvu Rade a Európskej rade, aby konštruktívne spolupracovali pri hľadaní politických riešení, ktoré budú v záujme európskych občanov;
3.	vyzýva Radu, aby oznámila Európskemu parlamentu, ak má v úmysle odchýliť sa od ním schváleného textu;
4.	žiada Radu o opätovnú konzultáciu, ak má v úmysle podstatne zmeniť svoj návrh;
5.	poveruje svoju predsedníčku, aby postúpila túto pozíciu Rade, Komisii a národným parlamentom.

